Diari Oficial de la Generalitat Valenciana


Sumari del DOGV 9938, del 17-09-2024 (2024/9285)

RESOLUCIÓ, de 26 d’abril de 2024, de la Direcció General d’Energia i Mines, per la qual s’atorga a Solar Merope Requena, SLU, l’autorització d’implantació en sòl no urbanitzable, l’autorització administrativa prèvia, l’autorització administrativa de construcció i s’aprova el pla de desmantellament i restauració de l’entorn per a la central fotovoltaica Solar Fotovoltaica Requena 5, situada a Requena, de potència instal·lada 33,88 MW, inclosa la infraestructura d’evacuació d’ús exclusiu. Expedient ATALFE/2020/87.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9938

Data del DOGV
:   17-09-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/9285

CVE
:   RYYF-B-6407-0966

Data del document
:   26-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

*Antecedents*

Sol·licitud

Solar Merope Requena, SLU, va presentar una instància davant del registre telemàtic de la Generalitat Valenciana en data 12/11/2020, amb número de registre GVRTE/2020/1688886, en la qual sol·licita l’autorització d’implantació en sòl no urbanitzable, l’autorització administrativa prèvia, l’autorització administrativa de construcció, així com l’avaluació d’impacte ambiental ordinària i l’aprovació del pla de desmantellament de la instal·lació i restauració del terreny i l’entorn afectat relatius a una central de producció d’energia elèctrica de tecnologia fotovoltaica, denominada Solar Fotovoltaica Requena 5, de potència nominal 33,88 MWn i potència dels mòduls fotovoltaics de 39,99 MWp, que se situarà en el terme municipal de Requena (València), inclosa la infraestructura d’evacuació d’ús exclusiu.

D’acord amb les característiques i la ubicació de la instal·lació sol·licitada, esta està sotmesa al procediment integrat d’autorització de centrals fotovoltaiques que han d’emplaçar-se sobre sòl no urbanitzable, establit pel Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica (d’ara en avant, Decret llei 14/2020). Per a la tramitació d’esta sol·licitud, el Servici Territorial d’Indústria, Energia i Mines de València (d’ara en avant, STIEMV) incoa l’expedient ATALFE/2020/87.

Consta el pagament de la taxa corresponent al pressupost de la instal·lació indicat en la sol·licitud inicial.

Amb data 23/12/2020, en vista de la documentació presentada, s’acorda l’admissió a tràmit, pel citat servici territorial, de la sol·licitud d’autorització per a la instal·lació de producció d’energia elèctrica de 39,99 MW de potència instal·lada, segons la definició vigent en eixe moment, promoguda per Solar Merope Requena, SLU, que se situarà en el municipi de Requena, província de València, únicament als efectes del que estipula l’article 1.1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

Informació Pública

La sol·licitud d’autorització administrativa de la instal·lació, juntament amb la documentació presentada, han sigut objecte d’informació pública durant el termini de trenta (30) dies, als efectes previstos en l’article 23 del Decret llei 14/2020; en l’article 36 de la Llei 21/2013, de 9 de desembre, d’avaluació ambiental, així com en els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

el *Diari Oficial de la Generalitat Valenciana*, de data 05/01/2022 (DOGV núm. 9250),

el *Butlletí Oficial de la Província de València*, de data 21/12/2021 (BOP núm. 244).

L’STIEMV, en virtut de l’article 23 del Decret llei 14/2020, va remetre a l’Ajuntament de Requena, perquè s’exposara en el tauler d’anuncis, pel mateix període de temps d’exposició, la sol·licitud d’autorització d’implantació en sòl no urbanitzable, d’autorització administrativa prèvia i de construcció, i li requeria que li remetera la diligència acreditativa de l’exposició una vegada finalitzat el termini corresponent. Consta el certificat de l’exposició al públic des del dia 20/01/2022 fins al dia 04/03/2022 en el tauler d’anuncis i edictes de l’Ajuntament de Requena (València).

Així mateix, s’ha posat la documentació a la disposició del públic en general en la seu electrònica de la Generalitat, en el lloc web

<https://cindi.gva.es/va/web/energia/informacion-publica>  (en valencià)

i [https://cindi.gva.es/es/web/energia/informacion-publica](https://cindi.gva.es/va/web/energia/informacion-publica)  (en castellà).

La documentació aportada, que es va sotmetre a informació pública, és la següent:

Projecte. Denominació: «Projecte per a l’autorització administrativa de construcció. Planta fotovoltaica Requena 5 39,99 MWp».

Separates dirigides a l’Ajuntament de Requena, Servici de Patrimoni Cultural, Àrea d’Indústria i Energia de Delegació de Govern en la Comunitat Valenciana, Subdirecció General de Mobilitat de la Conselleria de Política Territorial, Obres Públiques i Mobilitat, Subdirecció General d’Urbanisme, Subdirecció General d’Ordenació del Territori i Paisatge, Servici de Prevenció d’Incendis Forestals, Servici Territorial d’Agricultura, Subdirecció General d’Emergències, Confederació Hidrogràfica del Xúquer, Àrea de carreteres de la Diputació provincial de València, Servici de Gestió d’Espais Naturals Protegits, Red Eléctrica de España SAU, Iberdrola Distribución Eléctrica SAU, Demarcació de Carreteres de l’Estat en la Comunitat Valenciana i Empresa General Valenciana de l’Aigua, SA (EGEVASA).

Memòria justificativa del compliment dels criteris del Decret llei 14/2020.

Pla de desmantellament i restitució del terreny i l’entorn afectat.

Estudis d’impacte ambiental.

plec general de normes de seguretat en prevenció d’incendis forestals.

Estudi d’integració paisatgística.

Documentació de prospecció arqueològica.

Al·legacions

D’acord amb la documentació que consta en l’expedient, durant el tràmit d’informació pública es van presentar al·legacions per part de l’associació Utiel-Requena Sostenible (AURS), de la Finca San Blas, SL, i de la Societat Valenciana d’Ornitologia. Es resumixen, a continuació, les referides a la planta i la línia d’evacuació subterrània de la planta Requena 5 i la resposta del promotor:

Associació Utiel-Requena Sostenible (AURS):

AURS al·lega que el projecte forma part d’una mateixa unitat d’explotació juntament amb altres centrals fotovoltaiques, la qual cosa suposa el fraccionament de projectes i que l’estudi de sinergies amb altres centrals és incomplet.

El promotor respon que es va triar un model de desenrotllament de centrals no superior a 50 MW a fi d’adaptar-se a les característiques de l’entorn i propiciar un esponjament de les plantes en el territori. Cada projecte és una unitat de generació independent, tramitat per una societat vehicular independent i amb garantia, accés i connexió independents. Amb la finalitat de minimitzar l’impacte de les infraestructures es va decidir agrupar l’evacuació de les centrals esmentades i elaborar un estudi d’avifauna conjunt. L’estudi de sinergies inclou les centrals de les quals es tenia coneixement en el moment.

AURS al·lega que en l’estudi d’impacte ambiental no s’estan oferint alternatives reals de localització de la central, que no s’ha tingut en compte la possible implantació en zones urbanes i urbanitzables, que l’alternativa seleccionada afectaria l’àrea PORN del Parc Natural Hoces del Cabriel i a la Reserva de la Biosfera de la vall del Cabriol.

El promotor sosté que les alternatives estudiades són realistes, i s’ha optat per zones amb rendiments productius vitivinícoles inferiors. Pel que fa a la implantació en zones urbanes, argumenta que, en les centrals de potència superior de 5 MW com esta, no és possible la connexió directa a la xarxa de distribució elèctrica, per la qual cosa calen noves línies elèctriques per a connectar amb les subestacions d’esta. Pel que fa a l’afecció al parc natural, informa que s’ajustarà al que determinen els informes pertinents. Igualment, considera compatible la ubicació en la zona tampó de la Reserva de la Biosfera, sobre la base de la Llei 42/2007, de 13 de desembre, del patrimoni natural i de la biodiversitat.

AURS al·lega la invalidesa de les dades climatològiques, ja que no pertanyen a la xarxa oficial d’AEMET.

El promotor indica que l’estació meteorològica estudiada està auditada per AVAMET i està més pròxima a la zona d’implantació de la central que les de la xarxa d’AEMET.

AURS al·lega que l’estudi de la xarxa de llits és incomplet, que la central està situada en un sòl d’interés de recàrrega d’aqüífers, que es produirà una alteració de la topografia original i que hi ha risc d’erosió i d’incendis forestals.

El promotor afirma que l’estudi de llits es basa en la cartografia oficial de l’ICV i CHX i en un reconeixement de camp de la zona, per la qual cosa es correspon amb la realitat del territori. Igualment, indica que la central es localitza en una zona a millorar respecte de la recàrrega d’aqüífers, per la qual cosa no hi ha cap problema en el desenrotllament de l’activitat per a l’aqüífer subjacent. Pel que fa a la topografia, indica que la implantació de seguidors serà per mitjà de clavaments, que no es farà en terrenys amb pendents superiors al 15 % i no cal fer moviments de terra, per tant és compatible amb el respecte de la topografia actual del terreny i sense augment del reg d’erosió. Sobre els incendis forestals, argumenta que el risc d’incendi forestal no es vorà alterat per la línia d’evacuació (excepte durant l’execució, per la qual cosa s’aporta el plec de prevenció d’incendis conforme amb el Decret 7/2004, de 23 de gener).

AURS al·lega que hi ha una afecció als paisatges de rellevància regional, als recursos de turisme rural i ambiental, a la flora i fauna (i en concret a l’avifauna, entre les quals, diferents espècies d’àguila) i a la massa forestal.

El promotor indica que el projecte no està entre les zones amb elements i patrons estructurants inclosos en les instruccions tècniques dels objectius de qualitat del paisatge de rellevància regional 28, que el paisatge de vinya i enoturístic al qual fa al·lusió l’al·legació no apareix en l’àmbit d’estudi i que la línia d’evacuació s’ha dissenyat aprofitant passadissos d’infraestructures existents, i discorre en paral·lel a una línia de 400 kV existent.

Segons els resultats de l’estudi de camp d’avifauna, elaborat al llarg d’un cicle anual i que abasta un àmbit territorial major al de la instal·lació avaluada, no es troben aus estepàries de gran valor biològic en la zona. Després d’això, fa un repàs de totes les espècies d’aus esmentades en l’al·legació i la no afecció de la central a estes. Sobre l’IBA núm. 158, indica que estes no constituïxen figures de protecció legal. Finalitza dient que hi ha estudis que avalen que després d’implantar esta classe de projectes la biodiversitat de la zona es veu augmentada, que el disseny està pensat per a garantir la connectivitat i és compatible amb l’ús de territori per aus passeriformes. Sobre l’àguila imperial, ressenya que no hi ha hagut cap albirament, i sobre l’àguila reial i cuabarrada afirma que s’ha firmat un estudi amb l’Institut Cavanilles, i ja hi ha un primer estudi inicial que consta en l’estudi d’avifauna. Manté que en cap moment s’ha omés cap dada de la qual tinguera constància.

Indica que el tancat que s’ha d’implantar serà de tipus cinegètic i que la línia d’evacuació comptarà amb tots els mitjans d’anticol·lisió i antielectrocució previstos en el Reial decret 1432/2008, de 29 d’agost.

Pel que fa a la flora i la massa forestal, la vegetació afectada serà la present en les parcel·les agrícoles, com els cultius o vegetació arvense i nitròfila, i es respectaran tots els rodals amb vegetació forestal, adduint que l’eliminació de la massa forestal contra la qual s’al·lega es deu a un error en la documentació presentada.

AURS al·lega que es fa una descripció totalment errònia del sector productiu agrari i que els projectes afectaran la candidatura de la regió a patrimoni mundial de la Unesco i de paisatge agrícola mundial de la FAO.

El promotor entén que este apartat és suficient per a l’avaluació ambiental del projecte correcta i que no s’afecta el paisatge de vinya al qual es fa referència en les candidatures, ja que la instal·lació es desenrotlla en vinyes de baixa rendibilitat.

Societat Valenciana d’Ornitologia (SVO):

La SVO presenta un total de 15 al·legacions, gran part d’estes coincidixen amb les que ha presentat l’AURS, i la resposta del promotor és, en essència, la mateixa que per al primer dels al·legants, per la qual cosa ens remetem al que s’ha exposat anteriorment.

Pel que fa a les al·legacions 1 i 2, sobre la conveniència d’implantar les centrals per concurs i la falta d’una planificació adequada, són aspectes que van més enllà de l’objecte d’esta resolució i d’esta administració.

Pel que fa a l’al·legació 11 sobre l’afecció a les poblacions de gat salvatge i linx ibèric, que la població de linx ibèric és inexistent segons les dades del Banc de dades de la biodiversitat de la Comunitat Valenciana, i que únicament hi ha una cita de gat salvatge situat a més de 7 km de l’àmbit, i no s’han albirat exemplars en la zona.

Pel que fa a les futures morts de fauna (al·legació 12), el promotor indica que, per a evitar les afeccions indirectes d’alteració de l’hàbitat, s’ha començat un estudi 0 d’anàlisi de l’ús actual de l’espai pels grans rapinyaires de la zona, per a poder continuar estudiant el seu comportament durant el funcionament de la instal·lació. Pel que fa a les afeccions directes, argumenta que la línia d’evacuació contindrà tots els elements de seguretat anticol·lisió i electrocució.

Finca San Blas, SL:

La part al·legant indica que està afectada per les línies d’evacuació entre les diferents centrals fotovoltaiques i subestacions projectades i entre estes i la xarxa del sistema elèctric. Les línies i les subestacions citades no són objecte d’este expedient, per la qual cosa l’al·legació presentada s’atendrà en la resolució dels expedients en els quals es tramiten estes (ATALFE/2020/86 i ATALFE/2020/89).

Considerant el caràcter ambiental de les al·legacions i que per al projecte s’ha formulat una declaració d’impacte ambiental, en la qual s’establixen les condicions ambientals, incloent-hi les mesures preventives, correctores i compensatòries, que resulten de l’avaluació ambiental practicada, així com informe favorable en matèria d’ordenació del territori i paisatge, han de considerar-se adequadament valorades pels òrgans administratius les al·legacions presentades.

Condicionats

El promotor ha aportat a l’expedient els informes favorables, juntament amb la declaració responsable i de conformitat corresponent, acceptant els diferents condicionats, segons el que establix l’article 24.3 del Decret llei 14/2020, dels organismes següents:

Servici de Prevenció d’Incendis Forestals. Direcció General de Prevenció d’Incendis Forestals. Conselleria d’Agricultura, Medi Ambient, Canvi Climàtic i Desenvolupament Rural:

Consta l’informe de data 06/07/2021, que indica que la central fotovoltaica afectaria un vial públic inclòs en el pla de prevenció d’incendis de la demarcació de Requena, per la qual cosa la central s’haurà de modificar de manera que el traçat complet del vial quede fora d’esta. Pel que fa a la línia d’evacuació, els trams aeris d’esta que estiguen a prop de punts de càrrega aèria d’aigua s’hauran de senyalitzar de manera adequada.

A part de la declaració responsable citada, per mitjà d’un escrit de data 30/11/2021, el promotor accepta els condicionats expressats, i afegix que el vial queda fora de la central fotovoltaica i que es farà un control de l’altura i la densitat de la cobertura vegetal de l’interior del recinte i, en concret, en la zona del tallafoc, perquè mantinga la seua funció. Comunica que se senyalitzaran els trams de la línia en un radi de 2500 m dels punts de recàrrega d’aigua.

Agència Valenciana de Seguretat i Resposta a les Emergències:

Consta un informe favorable, de data 18/06/2021, que recorda que en el desenrotllament del projecte s’ha de complir el que indica el Decret 7/2004, de 23 de gener, del Consell de la Generalitat i l’annex II del Reial decret 893/2013, de 15 de novembre, pel qual s’aprova la Directriu bàsica de planificació de protecció civil d’emergència per incendis forestals. Així mateix, advertix del risc per accidents en el transport de mercaderies perilloses, per la proximitat a l’N-330.

En data 30/11/2021, el promotor indica que accepta els condicionats, i es compromet a complir-los. Esta acceptació es reitera mitjançant la declaració responsable ja indicada.

Confederació Hidrogràfica del Xúquer (CHX):

Informe favorable, de data 28/07/2021, condicionat al compliment de la legislació vigent en matèria d’afeccions a llits, en el qual s’informa el titular que abans d’executar de les obres ha d’obtindre l’autorització preceptiva de la CHX.

L’empresa promotora accepta este condicionat mitjançant un escrit de 29/10/2021 i la declaració responsable referida.

Diputació de València, Àrea d’Infraestructures:

Informe, de data 17/06/2021, que indica que la instal·lació no afecta carreteres de titularitat provincial.

Servici de Planificació de la DG d’Obres Públiques, Transports i Mobilitat Sostenible, Conselleria Política Territorial, Obres Públiques i Mobilitat:

Informe favorable, de data 09/11/2021, ja que la planta solar fotovoltaica i la línia d’evacuació projectades no afecten infraestructures de transport de competència autonòmica.

Iberdrola Distribución, SAU:

Informe, de data 22/07/2021, en el qual dona la seua conformitat al projecte presentat, tenint en compte l’execució del desviament de la línia LAMT Campo Arcís, citada en este.

Red Eléctrica de España, SAU:

Informe favorable, de data 15/11/2021, perquè no hi ha afeccions a instal·lacions propietat de Red Eléctrica de España.

Segons el procediment establit reglamentàriament, per tal que en el termini de trenta (30) dies presentaren la conformitat o l’oposició a l’autorització sol·licitada i emeteren, si escau, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general amb béns o drets a càrrec seu que puguen vore’s afectats per esta, i d’esta manera es van rebre els informes següents amb el resultat que, en síntesi, es detalla:

Servici de Patrimoni Cultural. Subdirecció General de Patrimoni Cultural i Museus. Direcció General de Cultura i Patrimoni. Conselleria d’Educació, Cultura i Esport de la Comunitat Valenciana:

Informe favorable, de data 29/03/2022, condicionat al fet que en les parcel·les 108 (q, m, r), 138 i 139 del polígon 86 així com en les parcel·les 9, 8, 10 i 11 del polígon 87 de Requena, en les quals s’ha detectat la presència de material arqueològic, es realitze un seguiment intensiu dels moviments de terres de les obres de la PSF, i també és necessari este seguiment intensiu en els treballs d’excavació per als suports de la línia d’evacuació.

El promotor aporta un informe tècnic de verificació del compliment de condicions que establix la declaració d’impacte ambiental i la documentació relacionada de la instal·lació solar fotovoltaica Requena 5, de data 11/04/2023, en el qual indica que contractarà un servici de vigilància arqueològica durant l’execució de les obres i, amb qualsevol troballa, s’establiran les comunicacions preceptives per normativa, així com l’elaboració de memòries específiques de prospeccions de detall, en cas que siga necessari.

Direcció General d’Urbanisme. Conselleria de Política Territorial, Obres Públiques i Mobilitat:

Informe, de data 10/01/2022, en el qual s’indica que no són competents en la matèria.

Direcció Territorial d’Agricultura de València. Conselleria d’Agricultura, Desenvolupament Rural, Emergència Climàtica i Transició Ecològica:

Informe, de data 07/07/2022, en el qual indiquen que, d’acord amb l’informe d’Advocacia de la Generalitat, per a l’autorització de la instal·lació de la central fotovoltaica, el promotor de la qual és Solar Merope Requena, SLU, en sòl no urbanitzable del terme municipal de Requena, no és exigible l’informe de la Conselleria d’Agricultura, Desenvolupament Rural, Emergència Climàtica i Transició Ecològica.

Ajuntament de Requena:

Escrit, de data 21/01/2022, en el qual s’indica que el Ple sol·licitarà a les Corts que limite a l’1 % el percentatge de superfície del territori municipal que es pot destinar a instal·lar centrals fotovoltaiques.

Solar Merope Requena, SLU, respon per mitjà d’un escrit de data 07/02/2022, que compta amb l’informe de compatibilitat urbanística emés per eixe Ajuntament, així com els permisos d’accés i connexió i l’admissió a tràmit de l’STIEMV. També afig que complix amb tots els requisits establits en el Decret llei 14/20, així com el 100 % dels terrenys per a la implantació del parc fotovoltaic. Entén, a més, que la sol·licitud que es plantejarà en el Ple de l’Ajuntament serà aplicable als projectes que s’inicien a partir d’eixa data i no als que ja estan en tràmit d’autorització, com és el seu cas.

En data 28/02/2022, l’Ajuntament de Requena informa que seguirà el procediment legal que marque la normativa vigent i que es determine a cada moment, i indica que la moció aprovada es tracta d’una declaració d’intencions per a aconseguir un ús racional del sòl pel que fa a instal·lacions fotovoltaiques.

Demarcació de Carreteres de l’Estat a la Comunitat Valenciana. Ministeri de Transports, Mobilitat i Agenda Urbana:

Informe, de data 14/02/2022, en el qual s’indica que els terrenys a on es pretén situar la instal·lació fotovoltaica estan parcialment afectats pel corredor 2 de l’Estudi informatiu EI 1-V-38 PP-007/09 «Adequació de condicions de qualitat i seguretat de la carretera N-330, PK del 150,000 al 176,000. Tram: Los Pedrones-Requena. Província de València», actualment en redacció. També s’indica que el camí agrícola que s’emprarà com a accés a la instal·lació haurà de canviar el seu ús, i per tant complir la legislació vigent corresponent. Pel que fa a la línia d’evacuació de 132 kV, indica que diversos suports coincidixen amb la zona de protecció de la carretera N-330 per la qual cosa s’hauran de complir els requisits tècnics que marca la legislació en este sentit. Igualment, s’indica que s’hauran de sol·licitar les autoritzacions pertinents per a dur a terme les obres.

Solar Merope Requena SLU, en data 19/04/2022, respon i confirma que, prèviament a l’execució de qualsevol tipus de treball, se sol·licitaran, es tramitaran i s’obtindran les autoritzacions corresponents segons la normativa vigent. Pel que fa a l’estudi informatiu, suposadament, s’afecta una d’eixes alternatives, però no s’acredita com es concreta eixa afecció. A més, l’estudi informatiu està, segons afirma l’Administració, en redacció. Per tant, jurídicament, no existix este estudi informatiu, no té cap transcendència ni rellevància jurídica i no existix en el dret, ja que no està ni redactat ni tramitat ni, per descomptat, aprovat, motiu pel qual no es pot invocar per a justificar una oposició a la instal·lació.

Subdirecció General de Medi Natural i Avaluació Ambiental:

Emet un informe, de data 16/05/2022, i posteriorment un informe complementari, de data 10/10/2022, en resposta a les objeccions plantejades pel promotor, en data 29/06/2022, amb resultat favorable davall del condicionat següent:

El tancat de la central té dos intrusions sobre terreny forestal afectat per un incendi en 1994 (polígon 87, parcel·la 2, subparcel·la b i parcel·la 3). Com que està prohibit el canvi d’ús forestal, almenys durant 30 anys d’estes zones, la instal·lació s’haurà d’ajustar al polígon no cremat. El promotor ressalta que estos 30 anys acaben en 2024, any en el qual s’espera posar en marxa la planta. No obstant això, en l’addenda d’adequació del projecte s’ha modificat la superfície afectada per a ajustar-se a este condicionat.

Per a evitar l’erosió hídrica del sòl i l’afecció a la seua capacitat d’infiltració, establix una sèrie de condicionants com ara mantindre els bancals i els murs de contenció, controlar la compactació i l’escolament en les línies de més pendent, afavorir en els passadissos generats entre plaques la vegetació natural, crear un toll per a aprofitar la concentració de l’aigua de pluja o mantindre en bon estat de les basses de reg existents, inspeccionar la zona una vegada acabades les obres per a detectar possibles problemes.

Informar els titulars dels vedats V-10956 (El Churro) i V-10141 (Casa Pastor) del canvi d’ús del sòl, cosa a la qual s’ha de comprometre el promotor.

Adoptar mesures de control contra la superpoblació de conills, i el promotor s’ha de comprometre a adoptar les mesures establides normativament.

Respecte al tancament perimetral, caldrà col·locar mesures anticol·lisió formades per plaques metàl·liques i fer un seguiment de la mortalitat d’aus per causa de col·lisió amb el tancat durant, almenys, els primers cinc anys, i enviar anualment el resultat a l’òrgan ambiental competent. El promotor es compromet a adoptar el que disposa el Decret 178/2005, de 8 de novembre, del Consell de la Generalitat i a incloure en el pla de seguiment i vigilància ambiental, el seguiment de la mortalitat d’aus.

Pel que fa a Xarxa Natura 2000, el projecte no l’afecta. No obstant això, advertix que no s’hauran d’afectar els hàbitats 6110 i 6220. Establix, igualment, unes mesures de protecció del paisatge. El promotor indica que queda informat i es compromet a fer una prospecció abans d’iniciar les obres i a complir el que indiquen els informes.

Malgrat la no afecció d’hàbitats protegits, es troben diverses espècies prioritàries de flora i fauna, per la qual cosa s’haurà de fer una prospecció prèvia i durant l’explotació de la central, i dur a terme els treballs en els períodes de menor incidència per a l’avifauna. Addicionalment, establix una sèrie de condicionants sobre este tema, que són acceptats pel promotor.

El promotor dona conformitat al segon informe el 20/10/2022.

No s’han rebut els informes sol·licitats a les administracions, els organismes i les empreses de servici públic o d’interés general següents:

EGEVASA. Empresa General Valenciana de l’Aigua, SA,

Àrea d’Indústria i Energia. Delegació de Govern a la Comunitat Valenciana. Ministeri de Política Territorial i Funció Pública,

Servici de Gestió d’Espais Naturals Protegits. Conselleria d’Agricultura, Desenvolupament Rural, Emergència Climàtica i Transició Ecològica,

després de transcórrer el termini sense que conste cap resposta, d’acord amb la legislació aplicable, s’ha d’entendre que no hi ha cap objecció a les autoritzacions.

Avaluació ambiental

Consta la declaració d’impacte ambiental del projecte de la planta Solar Fotovoltaica Requena 5, en el terme municipal de Requena (València), mitjançant la resolució, de data 26/12/2022, de la Direcció General de Qualitat i Educació Ambiental (exp. 211/2022/AIA), publicada el 24/01/2023 (DOGV núm. 9518). Els condicionants que esta arreplega, d’acord amb la legislació d’avaluació ambiental, s’incorporen en el punt segon, relatiu a l’autorització administrativa prèvia, de la part dispositiva d’esta resolució.

Implantació en sòl no urbanitzable

Consta un informe de compatibilitat urbanística municipal favorable, relatiu a la compatibilitat del projecte amb el planejament i les ordenances municipals, emés el 16/03/2022 per l’Ajuntament de Requena, en virtut de l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats en la Comunitat Valenciana, respecte a la part de les parcel·les a on se situaran els grups generadors d’energia elèctrica, tots estos en sòl no urbanitzable comú.

Consta en l’expedient l’informe favorable del Servici d’Infraestructura Verda i Paisatge, de data 07/11/2022, i s’han de traslladar les mesures d’integració paisatgística al projecte d’execució. Igualment, consta l’informe favorable del Servici de Gestió Territorial, de data 07/03/2022, en el qual es conclou que la central fotovoltaica no es troba afectada per risc d’inundació i altres afeccions territorials analitzades en l’informe, ateses les determinacions normatives aplicable i de les cartografies oficials d’ordenació del territori. Els condicionants establits en estos s’indiquen en el punt primer de la part resolutiva d’este document. Adaptació als condicionats i a l’avaluació ambiental

A causa dels condicionants indicats pels diferents organismes, així com per la declaració d’impacte ambiental emesa, Solar Merope Requena, SLU presenta «l’actualització de l’addenda d’adequació del projecte Solar Fotovoltaica Requena 5 39,99 MWp», en el qual, segons manifesta, s’han inclòs tots els condicionants derivats del conjunt d’informes rebuts. Les principals modificacions consistixen en:

La reducció de la superfície utilitzada, que passa de 717.398 m² a 686.709 m².

Les estructures, el pitch passa de 10 a 9 metres.

La longitud del tancat es reduïx de 16.277 m a 15.516 m.

La redistribució interior de seguidors i panells fotovoltaics.

Després de revisar-lo, no s’observen modificacions que d’acord amb l’article 115.3 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, s’hagen de considerar com a substancials. Per tant, d’acord amb l’article 23.5 del Decret llei 14/2020, no serà necessari sotmetre estos canvis de nou al tràmit d’informació pública.

Evacuació i connexió a la xarxa

Des del centre de seccionament situat en la central fotovoltaica, s’evacuarà l’energia generada mitjançant una línia subterrània d’alta tensió (LSAT) de 30 kV fins a la subestació Requena col·lectora nord 132/30 kV. Esta es connectarà a través d’una línia de 132 kV a la subestació Promotores Requena Renovables 400/132 kV i està, finalment, es connectarà amb la subestació Requena 400 kV, propietat de Red Eléctrica de España (REE).

La subestació Requena col·lectora nord 132/30 kV i la línia d’evacuació en 132 kV fins a la subestació Promotores Requena Renovables 132/400 kV no s’inclouen en esta autorització, i es compartixen amb les centrals fotovoltaiques promogudes per Fotovoltaico Alcor Requena, SL, i Sistemas Fotovoltaico Levante, SAU, tramitades en els expedients ATALFE/2020/96 i ATALFE/2020/86. Consta un acord de data 11/11/2020, entre estos promotors i Solar Merope Requena, SLU, per a compartir les infraestructures d’evacuació citades.

La subestació Promotores Requena Renovables 400/132 kV i la línia de 400 kV que la connecta amb la subestació Requena 400 kV, propietat de Red Eléctrica de España (REE), no s’inclouen en esta autorització, i es compartixen amb les centrals fotovoltaiques promogudes per Fotovoltaico Alcor Requena, SL, Fotovoltaico Casiopea Requena, SL, Solar Acamar Requena, SL, Solar Acrab Requena, SL, Solar Merope Requena, SL, Solar Ofiuco Requena, SL, Limonero Solar, Pampinus PV Farm 01, Sistemas Fotovoltaico Levante, SAU. Esta infraestructura disposa d’autorització administrativa prèvia, per la resolució, de 17/01/2023, de la Direcció General de Política Energètica i Mines. Mitjançant un acord de data 29/10/2020, els promotors citats comuniquen l’acord per a compartir estes infraestructures d’evacuació.

Consta la garantia econòmica per a la tramitació de la sol·licitud d’accés a la xarxa de transport, depositada en data 04/03/2020 davant de l’Agència Tributària Valenciana, amb número de garantia 349563T341, per a una instal·lació de producció denominada Solar Fotovoltaica Requena 5, de tecnologia fotovoltaica que se situarà en el terme municipal de Requena i de 40 MW instal·lats, per import d’un milió sis-cents mil euros (1.600.000 €) corresponents a una quantia equivalent a 40 €/kW instal·lats (segons la normativa vigent en el moment de constitució de la garantia, tant per la quantia com per la definició de potència instal·lada), en virtut de l’article 59 bis del Reial decret 1955/2000, d’1 de desembre.

El promotor disposa dels permisos d’accés i connexió atorgats per l’empresa transportista, de data 27/06/2021 i 17/11/2021 respectivament (codi de procés RCR\_1375\_19. Ref.: DDS.DAR.21\_1189 y DDS.DAR.21\_ 1898), relatius a la sol·licitud de la instal·lació FV Solar Fotovoltaica Requena 5, amb una capacitat d’accés concedida de 29,43 MWn en la ST Requena 400 kV.

Tenint en compte el contingut i els pronunciaments d’estos permisos, s’ha de considerar que les instal·lacions no generaran incidències negatives en el sistema.

Com que la potència instal·lada és superior (33,88 MW) a la capacitat d’accés atorgada (29,43 MW), segons indica la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, la instal·lació ha de disposar d’un sistema de control, coordinat per a tots els mòduls de generació que la integren, que impedisca que la potència activa que esta puga injectar a la xarxa supere esta capacitat d’accés.

Acreditacions prèvies a la resolució

L’agent promotor acredita els aspectes següents, d’acord amb el que establix l’article 30.1 del Decret llei 14/2020, de manera prèvia a la resolució del procediment:

Disponibilitat efectiva de recursos econòmics i financers necessaris per a materialitzar el projecte d’execució sol·licitat.

Disposar dels terrenys a on s’implantarà la instal·lació.

Disposar dels permisos d’accés i connexió vigents per a la instal·lació, indicats anteriorment.

S’ha sol·licitat, en data 03/06/2022, un informe preceptiu i no vinculant a l’Ajuntament de Requena, establit en l’article 30.2 del Decret llei 14/2020; transcorregut el termini de tres mesos atorgat a este efecte, no consta cap resposta en l’expedient.

Consta en l’expedient una proposta inicial de resolució del Servici Territorial d’Indústria, Energia i Mines de València, òrgan encarregat de la instrucció de l’expedient, així com proposta definitiva conjunta del Servici d’Energies Renovables, Eficiència Energètica i Instal·lacions Radioactives i de la Subdirecció General d’Energia i Mines, el qual l’ha elevat a este centre directiu.

*Fonaments de dret*

Competència autonòmica i òrgan d’esta que ha de resoldre la sol·licitud

La instrucció i la resolució d’este procediment administratiu corresponen a la Generalitat Valenciana, ja que la instal·lació elèctrica objecte d’este es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposen l’article 4.1.a i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, de 19 de desembre, de 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, correspon a esta direcció general resoldre este procediment.

Sobre la necessitat d’autoritzacions administratives del sector elèctric

D’acord amb l’article 53.1 de la Llei 24/2013, de 26 de desembre, del sector elèctric, i amb l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció.

Sobre la necessitat de pronunciament d’avaluació d’impacte ambiental

D’acord amb l’article 7 de la Llei 21/2013, de 9 de desembre, d’avaluació ambiental, i la Llei 2/1989, de 3 de març, de la Generalitat Valenciana, d’impacte ambiental, la instal·lació objecte d’este procediment constituïx un projecte sotmés a avaluació d’impacte ambiental ordinària.

Sobre la necessitat d’informe favorable en matèria d’ordenació territorial, paisatge i urbanisme

Segons el que indica l’article 25 del Decret llei 14/2020, l’informe en matèria d’ordenació del territori i paisatge tindrà caràcter vinculant i haurà de ser favorable a l’efecte de poder atorgar l’autorització d’implantació en sòl no urbanitzable de la instal·lació, excepte en els supòsits en els quals l’autorització citada no es requerisca d’acord amb la legislació d’ordenació del territori, urbanística i del paisatge.

Sobre la compatibilitat urbanística

D’acord amb l’article 19 del Decret llei 14/2020, des del punt de vista urbanístic sol es considera incompatible l’ús d’instal·lació fotovoltaica per a generació d’energia elèctrica quan estiga expressament prohibit en el planejament urbanístic municipal per a la zona urbanística en la qual es pretén situar.

De conformitat amb l’informe de l’Advocacia de la Generalitat, de 4 de novembre de 2022, l’article mencionat és aplicable a les instal·lacions de centrals fotovoltaiques en sòl no urbanitzable la potència instal·lada de les quals no siga superior a 50 MW i no excedisquen del territori de la Comunitat Valenciana, mentres que l’article 10.bis del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP) s’ha d’aplicar a la resta de les instal·lacions de centrals fotovoltaiques.

Procediment específic aplicable a esta sol·licitud

La part sol·licitant va presentar sol·licitud inicial d’autorització administrativa prèvia i autorització administrativa de construcció per a la central fotovoltaica, prèviament a l’entrada en vigor del Decret llei 14/2020, de 7 d’agost, del Consell. De conformitat amb el que indica la disposició transitòria primera d’este, els procediments regulats en este decret llei en tràmit a la seua entrada en vigor, es regiran per la normativa anterior, sense perjuí que les persones interessades puguen presentar una nova sol·licitud. En este cas podrà sol·licitar la convalidació dels tràmits que s’hagen completat, que serà resolta per l’òrgan competent per raó de la matèria.

Atesa la disposició transitòria esmentada, la part sol·licitant va presentar una nova sol·licitud, desistint de la sol·licitud inicial d’autorització administrativa prèvia i autorització administrativa de construcció, d’acord amb l’article 94 de la Llei 39/2015 esmentada. També va sol·licitar la convalidació de l’acord d’admissió a tràmit i de les taxes abonades en l’expedient inicial.

Tenint en compte el que s’ha indicat i el que s’establix en l’article 7.3 del Decret 88/2005, de 29 d’abril, per tractar-se d’una central fotovoltaica que s’ha d’implantar en sòl no urbanitzable, és aplicable el procediment establit en el capítol II del títol II del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

Sobre l’abast material, el contingut i els requisits sectorials de les autoritzacions substantives elèctriques

D’acord amb l’article 21.5 de la Llei 24/2013, de 26 de desembre, formaran part de la instal·lació de producció les infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica. Com que esta resolució no inclou totes les infraestructures d’evacuació necessàries, la no obtenció de l’autorització administrativa prèvia i de construcció d’estes dins del termini i en la forma corresponent, comportarà la pèrdua de la vigència d’esta resolució.

D’acord amb l’article 123.2 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, en el cas de línies que complisquen funcions d’evacuació d’instal·lacions de producció d’energia elèctrica, en cap cas podrà atorgar-se l’autorització administrativa prèvia de les infraestructures d’evacuació d’una instal·lació de generació sense l’aportació prèvia d’un document, subscrit per tots els titulars d’instal·lacions amb permisos d’accés i de connexió atorgats en la posició de línia d’arribada a la subestació de la xarxa de transport o distribució, segons siga procedent en cada cas, que acredite l’existència d’un acord vinculant per a les parts en relació amb l’ús compartit de les infraestructures d’evacuació. A este efecte, el document citat es podrà aportar en el moment de fer la sol·licitud a la qual es referix l’apartat anterior o en qualsevol moment del procediment d’obtenció de l’autorització administrativa prèvia.

D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es podrà atorgar si el titular no ha obtingut prèviament els permisos d’accés i connexió a les xarxes de transport o distribució corresponents.

A més, este article disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés. En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat amb una potència total instal·lada que supere la capacitat d’accés atorgada en el permís d’accés d’estes, hauran de disposar d’un sistema de control coordinat per a tots els mòduls de generació i instal·lacions d’emmagatzematge que les integren, que impedisca que la potència activa que puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, en el cas d’instal·lacions fotovoltaiques la potència instal·lada serà la inferior de les dos següents:

– la suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.

– la potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que hagen iniciat la tramitació i encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

Sobre la regulació aplicable en matèria de seguretat i qualitat industrials

D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica hauran d’ajustar-se a les corresponents normes tècniques de seguretat i qualitat industrials, de conformitat amb el que preveu la Llei 21/1992, de 16 de juliol, d’indústria, i la resta de normativa que resulte aplicable.

Com que esta sol·licitud es referix a una instal·lació elèctrica fotovoltaica que genera en baixa tensió i injecta, a la xarxa elèctrica, en alta tensió, són aplicables els reglaments de seguretat industrial següents:

El Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

El Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues ITC-RAT 01 a 23.

El Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

I la resta de disposicions tècniques aplicables.

Les línies aèries es troben dins d’una zona definida com a àrea prioritària de reproducció, alimentació i dispersió de les aus, en virtut de la Resolució, de 6 de juliol de 2021, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’amplien les zones de protecció de l’avifauna contra la col·lisió i electrocució (DOGV núm. 9138, de 29.07.2021), per la qual cosa es troben en zona de protecció d’avifauna segons article 4.1.c del Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió, i per tant, són aplicables les prescripcions tècniques establides en este reial decret.

Sobre els requisits subjectius que ha d’acreditar la persona sol·licitant

De conformitat amb l’article 30.1 del Decret llei 14/2020, de 7 d’agost, del Consell, prèviament a la resolució de pronunciament sobre la sol·licitud presentada per la part promotora, haurà d’acreditar:

disposar de manera efectiva de recursos econòmics i financers necessaris per a materialitzar el projecte d’execució sol·licitat;

disposar dels terrenys en què este es vaja a executar, sense perjuí de la possibilitat expropiatòria en cas que la instal·lació s’haja declarat d’utilitat pública en concret, i

haver obtingut els permisos d’accés i connexió a les xarxes de transport o distribució d’energia elèctrica.

D’acord amb el que disposen l’article 53.4 de la Llei 24/2013, de 26 de desembre, del sector elèctric; l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones que sol·liciten autoritzacions d’instal·lacions de producció d’energia elèctrica han d’acreditar la capacitat legal, tècnica i economicofinancera exigible per a dur a terme cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als que ja exercisquen l’activitat.

Sobre l’obligació i les garanties de desmantellament i restauració de la central en finalitzar l’activitat.

Segons el que establix el capítol III del títol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l’entorn en finalitzar l’activitat, i ha de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual serà la capitalització del pressupost de desmantellament de la central fotovoltaica i de restauració del terreny i l’entorn afectat al tipus d’interés legal dels diners, considerant una vida útil de la instal·lació de 30 anys. En cap cas este import serà inferior al 5 % del pressupost d’execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

Tenint en compte tot això, i complits els requisits i els procediments legals i reglamentaris establits en la legislació vigent aplicable, i en concret d’acord amb la Llei 24/2013, de 26 de desembre, del sector elèctric, el Reial decret 1955/2000, d’1 de desembre, el Decret llei 14/2020, de 7 d’agost, del Consell, en la redacció vigent en el moment de la sol·licitud, i altres disposicions aplicable general i particular en esta resolució, la Direcció General d’Energia i Mines, en l’àmbit de les competències que té atribuïdes,

RESOL

*Primer. Autorització d’implantació en sòl no urbanitzable del projecte de central fotovoltaica Solar Fotovoltaica Requena 5 per a dur a terme l’activitat de producció d’energia elèctrica*

Atés el sentit de l’informe emés per l’òrgan competent en matèria d’ordenació del territori i paisatge, s’atorga l’autorització d’implantació en sòl no urbanitzable a Solar Merope Requena, SLU, de la central fotovoltaica Solar Fotovoltaica Requena 5 per a dur a terme l’activitat de producció d’energia elèctrica, en les parcel·les següents:

|  |  |  |
| --- | --- | --- |
| Municipi: Requena | Polígon: 87 | Parcel·les: 2, 3, 5, 9, 10 i 11 |
| Polígon: 86 | Parcel·les: 108, 132, 135, 138, 139, 141, 142, 143,144, 147, 149, 150, 151, 154, 156, 159, 160, 166, 167, 168, 169, 170, 171, 172, 174, 175, 176, 178, 179, 180, 181, 182, 183, 184, 226 i 9013 |
| Àrea de la superfície ocupada (m²) | 686.709 | |
| Longitud del tancat (m) | 15.516 | |

  

Sotmesa a les condicions següents:

Ordenació del territori:

La viabilitat de la implantació d’estes instal·lacions en sòl no urbanitzable comú C4 haurà de comptar amb l’informe favorable de l’òrgan competent. Referent a això, com ja s’ha esmentat anteriorment, consta l’informe de compatibilitat urbanística municipal favorable d’esta.

El subsol a on es localitza la instal·lació se situa en una àrea a millorar per a la recàrrega estratègica d’aqüífers. S’hauran d’adoptar mesures correctores perquè l’estat global de la massa d’aigua passe a bo, evitar el segellament del sòl amb formigó i propiciar la plantació de vegetació que afavorisca la retenció d’aigua i la infiltració d’esta cap al subsol. I, a més, s’hauran d’adoptar tècniques de construcció que eviten derivar compostos contaminants a les aigües en profunditat per infiltració a través del subsol.

S’hauran de plantejar mesures correctores que incidisquen sobre la infiltració i la minimització de l’escolament i que se centren bàsicament en els aspectes següents:

El manteniment de les condicions d’infiltració amb els canvis dels pendents hauria de comptar amb una estratificació en forma de taules del terreny, entre zona de plaques solars i zones de pas, executades en sentit transversal al pendent que disminuïsquen l’escolament i augmenten la infiltració.

La conservació i la plantació de zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració disminuint els escolaments.

El tancament perimetral de la parcel·la haurà de ser permeable al flux.

Es deixaran lliures d’ocupació per plaques solars els punts de desaigüe de l’escolament superficial.

Infraestructura verda i paisatge:

S’hauran de traslladar les mesures d’integració paisatgística al projecte d’execució corresponent, de manera detallada, en plans, memòria i pressupost.

El període de vigència d’esta autorització d’implantació serà de 30 anys, sense perjuí de les possibles pròrrogues que s’atorguen, amb una sol·licitud prèvia per la persona titular amb anterioritat al final del termini esmentat, i que estiguen justificades plenament.

La caducitat de l’autorització d’implantació en sòl no urbanitzable suposarà la caducitat de les autoritzacions energètiques concedides i l’obligació per part de la persona titular de desmantellar la instal·lació i restaurar el terreny i l’entorn afectat.

De la mateixa manera, en cas que la instal·lació es tanque definitivament, es produirà la caducitat de l’autorització d’implantació en sòl no urbanitzable, fet que s’especificarà en l’autorització del tancament.

En el plànol que consta en l’annex I, es reflectix la zona delimitada per tancat per a l’ocupació, pels grups convertidors, d’energia solar a electricitat, així com les coordenades geogràfiques que la definixen.

*Segon. Autorització administrativa prèvia del projecte de central fotovoltaica Solar Fotovoltaica Requena 5, inclosa la part de la infraestructura d’evacuació exclusiva d’esta*

Atorgar l’autorització administrativa prèvia a la mercantil Solar Merope Requena, SLU, per a la instal·lació d’una central fotovoltaica, i de la part de la infraestructura d’evacuació exclusiva, que es detalla a continuació:

Dades generals de la central elèctrica autoritzada i el seu accés a la xarxa

|  |  |
| --- | --- |
| Denominació | Solar Fotovoltaica Requena 5 |
| Titular | Solar Merope Requena, SLU |
| Tecnologia | Fotovoltaica |
| Termes municipals dels grups (província) | Requena (València) |
| Termes municipals d’evacuació fins al punt de connexió amb la xarxa (província) | Requena (València) |
| Potència nominal d’inversors (Mw) | 33,88 |
| Potència pic dels mòduls fotovoltaics (Mwp) | 39,99 |
| Potència instal·lada (Mw) [segons l’art. 3, Rd 413/2014] | 33,88 |
| Capacitat d’accés a la xarxa concedida (MW) | 29,43 |
| Necessitat de sistema de control coordinat de potència (segons DA 1a de l’RD 1183/2020) | Sí, perquè la capacitat d’accés concedida és inferior a la potència instal·lada. |
| Xarxa a la qual es connecta: | Transport |
| Punt de connexió amb la xarxa | ST Requena 400 kV, titularitat de Red Eléctrica de España, SAU |

  

Emplaçament de la part de la central amb el tancat perimetral

|  |  |  |
| --- | --- | --- |
| Municipi: Requena | Polígon: 87 | Parcel·les: 2, 3, 5, 9, 10 i 11 |
| Polígon: 86 | Parcel·les: 108, 132, 135, 138, 139, 141, 142, 143,144, 147, 149, 150, 151, 154, 156, 159, 160, 166, 167, 168, 169, 170, 171, 172, 174, 175, 176, 178, 179, 180, 181, 182, 183, 184, 226 i 9013 |
| Àrea de la superfície del tancat (m²) | |  |  |  |  |  | | --- | --- | --- | --- | --- | | *Polígon* | *Parcel·la* | *Referència cadastral* | *Sup. parcel·la (m²)* | *Sup. ocupada tancat (m²)* | | 87 | 2 | 30055G146584710164PC | 264.703 | 28.729 | | 87 | 3 | 63548L834944379916IK | 7.922 | 3.580 | | 87 | 5 | 67909L212501823387UO | 94.003 | 22.460 | | 87 | 9 | 19422P305225221847JL | 2.151 | 990 | | 87 | 10 | 31657Q968501179972NV | 3.604 | 2.990 | | 87 | 11 | 61117Q849222316850FR | 26.396 | 13.480 | | 86 | 108 | 29134K029424846331JI | 522.193 | 162.580 | | 86 | 132 | 56482U227967474639HW | 476.765 | 98.210 | | 86 | 135 | 24964G507716305133AS | 36.516 | 34.290 | | 86 | 138 | 87662R146827144916YN | 10.991 | 9.980 | | 86 | 139 | 99261H761294674296EE | 13.280 | 10.790 | | 86 | 141 | 85687T121948687685VT | 9.473 | 6.750 | | 86 | 142 | 89079G311123220062GS | 4.640 | 3.580 | | 86 | 143 | 83221V041186413022JP | 4.560 | 3.920 | | 86 | 144 | 60347H469329337350XH | 18.135 | 8.410 | | 86 | 147 | 98357K535821860871IW | 18.694 | 11.580 | | 86 | 149 | 83063P953232553158FZ | 474 | 300 | | 86 | 150 | 34619T683125331019DE | 31.110 | 22.990 | | 86 | 151 | 22270G111190448805AD | 39.830 | 21.800 | | 86 | 154 | 67132E471194046677CE | 12.010 | 8.470 | | 86 | 156 | 18239Z710461220725OY | 32.932 | 24.990 | | 86 | 159 | 38738D128242214631IK | 19.621 | 14.620 | | 86 | 160 | 94015F106919309220AZ | 15.855 | 6.280 | | 86 | 166 | 78037Y578095103300NY | 11.834 | 6.960 | | 86 | 167 | 33848L817660004782VR | 14.068 | 5.740 | | 86 | 168 | 69953E665803607589XB | 13.950 | 6.450 | | 86 | 169 | 69071D256323798804YQ | 2.011 | 1.540 | | 86 | 170 | 66716R795744054150GO | 5.221 | 3.500 | | 86 | 171 | 85598G025146984502HI | 10.826 | 6.942 | | 86 | 172 | 76728W935754674591FJ | 7.555 | 5.800 | | 86 | 174 | 57943H672962430602FF | 6.689 | 5.070 | | 86 | 175 | 67428O381697047620NA | 6.287 | 5.410 | | 86 | 176 | 84616C900679940424MJ | 6.361 | 5.100 | | 86 | 178 | 95187M719994756095ZO | 6.813 | 5.430 | | 86 | 179 | 09424J377809644587QS | 16.736 | 16.110 | | 86 | 180 | 28754O893618911720RP | 2.584 | 2.584 | | 86 | 181 | 54382X986666884902WH | 3.198 | 3.190 | | 86 | 182 | 04734R508808380928VQ | 8.395 | 8.395 | | 86 | 183 | 49260A364570857058OX | 125.591 | 56.940 | | 86 | 184 | 33483S114755372197TT | 7.428 | 5.840 | | 86 | 226 | 64250Y575661367544AW | 30.798 | 11.394 | | 86 | 9013 | 69925D567331046591UH | 3.743 | 2.560 | | TOTAL | | | 1.984.093 | 686.709 | | |
| Àrea ocupada per panells FV (m²) | 195.656 | |

  

Característiques elèctriques de la central fotovoltaica dins del tancat

|  |  |
| --- | --- |
| Camp generador | |
| Nre. de mòduls FV | 79.976 |
| Àrea unitària del mòdul (m²) | 2,220 x 1,102 |
| Potència unitària màxima (Wp) | 500 |
| Potència total dels mòduls (kWp) | 39,988 |
| Tipus de cèl·lules | Silici monocristal·lí |
| Cares actives dels mòduls | Monofacial |
| Inclinació (°) | ± 55 |
| Orientació | Seguiment a un eix (2V x 26) |
| Ancoratge de l’estructura al terreny | Clavat directe al terreny, sense fonamentació |
| Pitch (m) | 9 |
| Mòduls per string | 26 |
| Nre. strings | 3.076 |

  

|  |  |
| --- | --- |
| Inversors: | |
| Nre. d’inversors | 11 |
| Potència unitària nominal (kWn) | 6 inversors de 3.630 i 5 inversors de 2.420 |
| Potència total nominal (kWn) | 33.880 |

  

|  |  |  |  |
| --- | --- | --- | --- |
| Connexió de mòduls - inversors | | | |
|  | Tipus 1 | Tipus 2 | Tipus 3 |
| Model | HEMK 660V FS3510K | HEMK 660V FS2340K | HEMK 660V FS2340K |
| Nre. d’inversors | 6 | 2 | 3 |
| Strings | 330 | 218 | 220 |
| Caixes d’strings | 20 caixes de 16 strings i 1 caixa de 10 strings | 13 caixes de 16 strings i 1 caixa de 10 strings | 13 caixes de 16 strings i 1 caixa de 12 strings |
| Cablejat | 1 x 300 mm² tipus RV AL U-1500 | 1 x 300 mm² tipus RV AL U-1500 | 1 x 300 mm² tipus RV AL U-1500 |

  

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Centres de transformació | | | | | | | | | |
| Nre. total | 9 | | | | | | | | |
| Núm. | 1 | 2 | 3 | 4 | 5 | 6 | 7 | 8 | 9 |
| Potència (MVA) ONAN | 3,63 | 2 x 3,63 | 2,42 | 3,63 | 3,63 | 2 x 2,42 | 2,42 | 3,63 | 2,42 |
| Tensions nominals (kV) | 0,66/30 | | | | | | | | |
| Tipologia de cel·les SF6 | 2L + 1P | 2L + 2P | 1L + 1P | 2L + 1P | 2L + 1P | 2L + 2P | 1L + 1P | 2L + 1P | 1L + 1P |

  

|  |  |
| --- | --- |
| Interconnexió interna | |
| Tipologia de línies | Subterrànies |
| Tensió nominal cable U0/Un (kV) | 18/30 |
| Característiques de la interconnexió entre centres de transformació | Zona 1:  Tram 1 (inici CT07, fi CT04): 751 m, cable 3 x 1 x 240 mm²  Tram 2 (inici CT04, fi CT01): 702 m, cable 3 x 1x 240 mm²  Tram 3 (inici CT01, fi CS): 1.055 m, cable 3 x 1 x 400 mm²  Zona 2:  Tram 1 (inici CT09, fi CT08): 415 m, cable 3 x 1 x 240 mm²  Tram 2 (inici CT08, fi CT06): 494 m, cable 3 x 1 x 240 mm²  Tram 3 (inici CT06, fi CT05): 359 m, cable 3 x 1 x 400 mm²  Tram 4 (inici CT05, fi CS): 952 m, cable 3 x 1 x 630 mm²  Zona 3:  Tram 1 (inici CT03, fi CT02): 796 m, cable 3 x 1 x 240 mm²  Tram 2 (inici CT02, fi CS): 279 m, cable 3 x 1 x 400 mm² |

  

Infraestructura d’evacuació d’ús exclusiu: línia en 30 kv des del centre de seccionament fins a la subestació Requena col·lectora nord 132/30 kv

|  |  |  |
| --- | --- | --- |
| Municipi: Requena | Polígon: 86 | Parcel·les: 108, 9017 i 9018 |
| Polígon: 70 | Parcel·les: 9004, 9003 i 278 |
| Polígon: 71 | Parcel·les: 9004 i 273 |
| Origen | Centre de seccionament | |
| Final | Subestació Requena col·lectora nord 30/132 kV | |
| Longitud total de línia (m) | 2.844 | |
| Tensions nominals del cable (U0/Un) kV | 18/30 | |
| Categoria de la línia | 3a | |
| Tipus d’instal·lació | Directament soterrat / Soterrat davall d’un tub formigonat | |
| Tipus de muntatge | Circuit simple | |
| Nre. de conductors per fase | 2 | |
| Tipus de cable | 1 x 630 mm² Al XLPE 18/30 kV | |

  

En l’annex II es reflectix la disposició dels mòduls fotovoltaics, així com la infraestructura d’evacuació, i s’inclouen els suports de la línia elèctrica.

Per a esta autorització es compliran les determinacions que reflectix la Declaració d’impacte ambiental, de data 26 de desembre de 2022, en concret les condicions del projecte i les mesures preventives, correctores i compensatòries dels efectes adversos sobre el medi ambient, que s’establixen en els termes següents:

Condicions generals

Queda condicionada la viabilitat ambiental del projecte Requena 5 al sentit que determine l’avaluació ambiental de l’expedient d’autorització que preveja la línia d’evacuació comuna i les seues instal·lacions.

El promotor ha de complir totes les mesures preventives i correctores previstes en l’ESIA, el projecte tècnic i la resta de documentació que hi ha en l’expedient, així com les acceptades després de la informació pública o contingudes en la informació complementària, sempre que no contradiguen el que s’establix en esta resolució.

Es recorda el compliment de tota la legislació rellevant que siga aplicable i que afecte els elements del medi arreplegats en esta resolució.

Condicions relatives a mesures preventives, correctores i compensatòries per als impactes més significatius.

El tancat de la instal·lació en les parcel·les 3 i parcel·la 2d del polígon 87 s’haurà d’ajustar al perímetre parcel·lari per tal d’evitar l’afecció al terreny forestal afectat per l’incendi, en el qual no està permés el canvi d’ús durant els 30 anys següents a l’esdeveniment segons la Llei 43/2003, de 21 de novembre, de muntanyes, tal com s’arreplega en l’informe de medi natural.

Relatiu a la ubicació de les plantes en la zona d’amortiment establit en el PORN del Parc Natural Hoces del Cabriel i l’afecció a la biodiversitat, se seguiran les indicacions dels informes emesos per la Subdirecció General de Medi Natural i Avaluació Ambiental. Abans del començament de les obres, es comprovarà la inexistència de nius o ventrades d’espècies protegides. En cas que n’hi haja, s’informarà els agents mediambientals perquè disposen les actuacions necessàries per a conservar-los de la manera més adequada. Les actuacions més molestes es duran a terme fora dels períodes de posta, nidificació o cria especialment de les espècies alosa, àguila reial, àguila cuabarrada. No es faran treballs en horari nocturn.

S’instal·laran posadors per a rapinyaires en les parcel·les de les instal·lacions i els voltants, després de la consulta i el vistiplau de l’òrgan competent, respecte al nombre i la seua localització.

Segons l’informe de la Subdirecció General de Medi Natural i Avaluació Ambiental, es mantindran els peus arborescents que hi ha dins del perímetre de la instal·lació. En relació a este aspecte, s’haurà de mantindre i no disposar plaques fotovoltaiques en el bosquet de la parcel·la 183 del polígon 86 i en les zones cobertes de les parcel·les 142 i 143 d’este.

En les parcel·les 108, 138 i 139 del polígon 86, així com en les parcel·les 8,9,10 i 11 del polígon 87 de Requena, es farà un seguiment intensiu dels moviments de terres. Si durant l’execució de les obres es troben restes paleontològiques, arqueològiques o etnogràfiques, el promotor haurà de fer-ho saber a la Conselleria de Cultura, de manera immediata, i adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

S’haurà de disposar de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat; s’han d’establir les zones d’arreplega de residus i no s’han d’apilar en zones amb pendents elevats o amb perillositat d’inundació.

Segons s’indica en l’informe de la Subdirecció General de Medi Natural i Avaluació Ambiental, es crearà i mantindrà una tolla per a fomentar la població d’amfibis i avifauna o es mantindran les basses de reg existents.

A fi de compensar la pèrdua d’hàbitats de caràcter agrícola, es procurarà mantindre els cultius existents en les zones de les parcel·les no ocupades per panells, i dedicar noves superfícies a l’ús agrícola afectat en una proporció equivalent d’almenys el 25 % de la superfície de la planta.

Quant a l’execució i explotació de la planta, es respectarà el que indica el Decret 7/2004, de 23 de gener, relatiu a prevenció d’incendis, així com la zona de servitud dels vials identificats en el Pla de prevenció d’incendis de la demarcació de Requena.

L’ús d’aigua en la planta es condiciona al fet que es dispose de subministrament per part d’una empresa autoritzada o per la concessió de l’organisme de conca.

S’executaran les mesures d’integració paisatgístiques desenrotllades en l’estudi d’integració paisatgística i informes tècnics presentats.

L’emissió de l’autorització administrativa de tancament definitiu de la central obligarà el promotor a desmantellar-la en els termes definits en el pla aportat.

Condicions al pla de vigilància ambiental

Les accions incloses en el Programa de vigilància i seguiment ambiental s’han de documentar per a acreditar l’adopció i l’execució de les mesures preventives i correctores proposades i la comprovació de l’eficàcia que estes tenen. La documentació ha d’estar a la disposició de les autoritats competents.

Es durà a terme un pla de seguiment de les poblacions d’aus presents en la zona que s’estendrà més enllà dels cinc anys proposats i es prolongarà durant la vida útil de la planta, i s’avaluarà l’efectivitat de les mesures correctores previstes per a evitar la pèrdua d’hàbitat d’alimentació de les espècies de fauna presents en la zona.

Els resultats de la seua evolució i comportament s’enviaran amb la periodicitat que s’acorde amb l’òrgan competent en matèria de biodiversitat.

Pressupostos de les instal·lacions

|  |  |
| --- | --- |
| Pressupost global d’execució (€) | 80.491.577 |
| Pressupost de desmantellament (€) | 1.283.982,51 |

  

Les autoritzacions referides s’atorguen condicionades al compliment de les determinacions que arrepleguen els condicionats imposats per les diferents administracions i organismes, i que han acceptat els titulars d’esta autorització.

La persona titular de l’autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el seu desplegament reglamentari, i en particular els que establixen els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil haurà d’observar els preceptes, les mesures i les condicions que s’establisquen en la legislació aplicable, en cada moment, a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

D’acord amb el paràgraf segon de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, les autoritzacions, les llicències i els permisos, tant públics com privats, que haja d’obtindre necessàriament la part titular, d’acord amb altres disposicions que resulten aplicables, i, especialment, les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Les instal·lacions de producció d’energia elèctrica autoritzades hauran d’inscriure’s en el Registre administratiu d’instal·lacions de producció d’energia elèctrica, amb una acreditació prèvia del compliment dels requisits i segons el procediment establit reglamentàriament.

*Tercer. Autoritzacions administratives de construcció de les instal·lacions autoritzades en el punt segon*

Atorgar les autoritzacions administratives de construcció per a les instal·lacions descrites en el punt segon  d’esta resolució, d’acord amb els projectes d’execució, i els annexos a estos, que s’indiquen a continuació i consten en l’expedient instruït:

Projecte per a autorització administrativa de construcció de la planta solar fotovoltaica «Requena 5 39,99 MWp» de data 12/11/2020.

Actualització de l’addenda d’adequació del projecte solar fotovoltaic «Requena 5 39,99 MWp» de data 24/10/2023.

Els dos documents disposen de les respectives declaracions responsables, firmades per la persona tècnica projectista, conforme a l’article 53.1.b de la Llei 24/2013, de 26 de desembre, del sector elèctric i a l’indicat en la resolució de 22/10/2010, de la Direcció General d’Energia, publicada en el DOGV núm. 6.389 de data 03/11/2010.

Esta autorització habilita els titulars a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

Esta autorització perdrà els seus efectes en cas de no obtindre’s l’autorització administrativa de construcció de les infraestructures compartides per a l’evacuació de l’energia generada, en la mesura que l’afecte, indicades en el punt d’evacuació i connexió a xarxa.

Les instal·lacions hauran d’executar-se segons el projecte presentat i la seua addenda, i amb els condicionats tècnics establits per les administracions públiques, els organismes i les empreses de servici públic o d’interés general afectats per les presents instal·lacions i que han sigut acceptats per la part sol·licitant. En cas que, per a fer-ho, calga introduir modificacions en la instal·lació respecte de la documentació presentada, la persona titular d’esta autorització haurà de sol·licitar a este òrgan l’autorització corresponent abans de l’execució, llevat que es tracte de modificacions no substancials.

Les instal·lacions que s’executaran han de complir, en tot cas, el que establix el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió, i les instruccions tècniques complementàries ITC-RAT 01 a 23, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries.

Com que la potència total instal·lada i autoritzada (33,88 MW) és superior a la capacitat d’accés a la xarxa concedida (29,43 MW), haurà d’instal·lar-se el sistema de control coordinat autoritzat en el punt segon d’esta resolució per a tots els mòduls de generació autoritzats per la present que impedisca que la potència activa que la instal·lació puga injectar a la xarxa supere la capacitat d’accés citada. Amb la sol·licitud d’autorització d’explotació provisional, serà un requisit imprescindible per a atorgar-la el fet que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control esmentat, amb la documentació justificativa, del fabricant, de les característiques del sistema esmentat i del compliment, per part d’este, de la funcionalitat limitadora del fet que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

La central elèctrica objecte d’esta resolució, d’acord amb la potència que esta té instal·lada, ha de complir les prescripcions tècniques i d’equipament que, sobre esta qüestió, establix l’article 7 del Reial decret 413/2014, de 6 de juny, i la resta de la normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d’obligacions que establix la regulació del sector elèctric per al tipus d’instal·lacions en què s’enquadren estes.

Pagament de l’Impost sobre Transmissions Patrimonials Oneroses i Actes Jurídics Documentats, davant de l’Agència Tributària Valenciana, en relació amb els contractes subscrits per a la disponibilitat dels terrenys, que hauran de presentar-se en este servici territorial en el termini d’1 mes des de la notificació d’esta resolució.

D’acord amb l’article 28 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i el Pròxim Orient, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l’obtenció d’esta autorització administrativa de construcció, l’extensió del termini per a complir la fita que arreplega l’article 1.1.b.5t del Reial Decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els 8 anys. En esta sol·licitud s’ha d’indicar, com a mínim:

El semestre de l’any natural en què la instal·lació obtindrà l’autorització administrativa d’explotació i

el compromís d’acceptació expressa de la impossibilitat d’obtenció de l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

D’acord amb l’article 131 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, el període d’execució de les instal·lacions no serà superior a set (7) mesos, el qual es comptarà des de l’endemà de la notificació de la present resolució. No obstant això, abans que finalitze, se’n podrà sol·licitar una ampliació concreta amb una sol·licitud motivada davant d’este òrgan, que s’haurà d’acompanyar a este efecte de la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o d’ampliacions de terminis s’atorgaran quan estiguen degudament motivats tant els retards incorreguts, sempre que no siguen imputables a la persona titular de l’autorització, com les noves dates o terminis que se sol·liciten, i no es perjudique tercers.

En cap cas es podran atorgar pròrrogues o ampliacions de termini que vagen més enllà de les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres o imposades per actes de selecció en els diferents procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este, pel fet de no haver disposat o mantingut la capacitat financera exigida per a dur-lo a terme, o quan l’entrada en funcionament de la instal·lació es considere que no ha d’ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.

La caducitat dels permisos d’accés i de connexió a la xarxa suposarà la caducitat de les autoritzacions administratives previstes en la legislació del sector elèctric que s’hagen atorgat i la necessitat d’obtindre’n de noves per a estes instal·lacions, sense perjuí que es puguen convalidar certs tràmits, els quals només es podran tornar a atorgar després d’obtindre els nous permisos d’accés i de connexió per part dels agents gestors i titulars, respectivament, de les xarxes.

Les autoritzacions administratives caducaran quan ho facen les habilitacions de qualsevol classe o denominació, vinculades a l’ocupació del sòl o d’edificacions.

En tot cas, s’haurà de complir el termini establit per a l’acreditació de l’obtenció de l’autorització d’explotació definitiva establit en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional que preveu l’article 28 del Reial Decret llei 8/2023, de 27 de desembre.

D’acord amb l’article 43.1 de la Llei 21/2013, de 9 de desembre, d’avaluació ambiental, l’agent promotor ha de comunicar a l’òrgan ambiental la data de començament de l’execució del projecte.

Per als treballs que es realitzen en terreny forestal o a una distància inferior o igual a 100 metres d’este, o hi haja una continuïtat de combustible susceptible de propagar el foc fins a terreny forestal, serà necessari presentar davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable, acompanyada de la documentació indicada en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

La persona titular d’esta resolució estarà obligada a comunicar, pel registre electrònic i amb l’adequada diligència, les incidències dignes d’esment que es produïsquen durant l’execució, tant a esta direcció general com al Servici Territorial d’Indústria, Energia i Mines de València.

La persona titular d’esta resolució ha de complir els deures i les obligacions derivats de la legislació de prevenció de riscos laborals vigent durant la construcció.

Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria, adscrit a este servici territorial o a la direcció general amb competències en matèria d’energia, podrà fer les comprovacions i les proves que considere necessàries durant les obres i, quan estes finalitzen, en relació amb l’adequació d’esta a la documentació tècnica presentada i al compliment de la legislació vigent i de les condicions d’esta resolució.

Finalitzades les obres de construcció de les instal·lacions, la persona titular, en el termini màxim de deu dies hàbils, sol·licitarà l’autorització d’explotació provisional per a proves d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i en els termes establits en l’article 12 del Decret 88/2005, de 29 d’abril.

Amb esta sol·licitud s’han de presentar els certificats de direcció i final d’obra subscrits per una persona facultativa competent, que acrediten que s’adeqüen als reglaments tècnics en la matèria segons el que establix la normativa vigent per als projectes d’instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d’obra mencionats no estiguen visats pel col·legi professional corresponent, s’acompanyaran de la declaració responsable oportuna, segons el que indica la Resolució, de 22 d’octubre de 2010, de la Direcció General d’Energia, publicada en el DOGVnúm. 6389, de data 3 de novembre de 2010.

Igualment, s’adjuntarà la documentació requerida segons l’ITC-LAT 04 del Reial decret 223/2008, de 15 de febrer, pel qual s’aprova el Reglament sobre condicions tècniques i garanties de seguretat en línies elèctriques d’alta tensió; l’ITC RAT-22 del Reial decret 337/2014, de 9 de maig, pel qual s’aprova el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries.

Així mateix, es presentarà la cartografia de la instal·lació executada de manera efectiva, georeferenciada al sistema oficial vigent i en un sistema de dades obert i compatible amb la cartografia de l’Institut Cartogràfic Valencià, i segons el format establit per l’òrgan substantiu.

S’ha de justificar documentalment que el projecte executat s’ajusta als condicionats imposats en aquesta resolució i als indicats en la declaració d’impacte ambiental de la línia d’evacuació i l’informe d’afeccions ambientals de la resta de la instal·lació. Abans d’emetre l’informe previ a l’autorització d’explotació, el servici territorial sol·licitarà, a les administracions i els organismes que els han emés, la seua conformitat amb l’obra executada respecte a estos.

Les persones titulars d’esta autorització podran sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que s’indica en el paràgraf anterior.

La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i el seu entorn, per un import de 4.826.065,92 € (quatre milions huit-cents vint-i-sis mil seixanta-cinc euros amb noranta-dos cèntims), i haurà d’acreditar-ne la constitució deguda (aportant la carta de pagament corresponent) amb la sol·licitud d’autorització d’explotació provisional de la instal·lació, requisit indispensable per a poder atorgar-la.

La garantia haurà de depositar-se en l’Agència Tributària Valenciana, de la qual serà beneficiària la Direcció General d’Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis en què se situen els grups generadors) i que es deposita per al compliment de l’obligació de desmantellament de la instal·lació i restauració dels terrenys i l’entorn.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

L’autorització d’explotació provisional no podrà concedir-se si la totalitat de les instal·lacions d’evacuació, incloent-hi les compartides, així com les instal·lacions de connexió a la xarxa de transport, no estan finalitzades i amb autorització d’explotació, de manera que l’entrada en servici de la central elèctrica puga ser efectiva, tot això sense perjuí del que preveu l’article 28.3 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i el Pròxim Orient, així com per a pal·liar els efectes de la sequera.

Una vegada obtinguda l’autorització d’explotació provisional, la persona titular ha de sol·licitar la inscripció prèvia en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 39 del Reial decret 413/2014, de 6 de juny. Es tindrà en compte el que s’indica en l’article 41 quant a la caducitat i cancel·lació d’esta inscripció.

D’acord amb el que indica l’article 39.6 del Reial decret 413/2014 esmentat, la inscripció de la instal·lació en el Registre d’instal·lacions de producció d’energia elèctrica, amb caràcter previ, permetrà que esta funcione en proves.

Finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l’autorització d’explotació definitiva segons el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, i segons el Decret 88/2005, de 29 d’abril. S’han d’adjuntar els certificats pertinents segons el que s’ha indicat en els punts anteriors.

Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 40 del Reial decret 413/2014, de 6 de juny. No sol·licitar les autoritzacions d’explotació dins del termini podrà suposar la caducitat de les autoritzacions concedides.

La persona titular d’instal·lació té l’obligació de desmantellar la instal·lació i restituir els terrenys i l’entorn afectat una vegada caducades les autoritzacions o pel tancament definitiu de la instal·lació. Ha d’obtindre l’autorització de tancament definitiu de la instal·lació, segons el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia, d’acord amb el que preveu el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat. Així mateix, no es podran transmetre les autoritzacions concedides mentres la central no estiga completament executada i haja obtingut l’autorització d’explotació.

Tal com indica l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que corresponga legalment per la prestació del servici municipal o per l’execució de construccions, instal·lacions i obres, a pagar el corresponent cànon d’ús i aprofitament en sòl no urbanitzable i a complir la resta de compromisos assumits i determinats en la llicència corresponent.

El respectiu cànon d’ús i aprofitament s’establirà per l’ajuntament en la corresponent llicència, per quantia equivalent al 2 % dels costos estimats de les obres d’edificació i de les obres necessàries per a la implantació de la instal·lació (el pressupost d’execució material del total de la instal·lació ascendix a 84.250.561 € (setze milions sis-cents quinze mil cent huitanta-tres euros)). El cànon es generarà d’una sola vegada en ocasió de l’atorgament de la llicència urbanística, i l’ajuntament pot acordar, a sol·licitud de la part interessada, el fraccionament o ajornament del pagament, sempre dins del termini de vigència concedit. L’atorgament d’una pròrroga del termini no comportarà un cànon urbanístic nou.

L’ajuntament pot acordar la reducció fins a un 50 % quan la instal·lació siga susceptible de crear ocupació de manera significativa, en relació amb l’ocupació local. L’impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s’integraran en el patrimoni municipal del sòl.

Segons el que establix l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació distintes del tancament temporal, cesse l’abocament d’energia a la xarxa per un període superior a tres anys.

*Quart. Aprovació del pla de desmantellament de les instal·lacions autoritzades*

Aprovar el pla de desmantellament i de restauració del terreny i entorn afectat referit a la instal·lació descrita en l’apartat segon, el pressupost del qual ascendix a 1.283.982,51 € (un milió dos-cents huitanta-tres mil nou-cents huitanta-dos euros amb cinquanta-un cèntims) i amb l’abast següent:

La remoció i la restitució dels terrenys comprendran les actuacions següents:

Fase de desmuntatge:

Retirada dels panells: comprén la desconnexió, el desmuntatge i el transport fins a un centre de reciclatge de tots els panells fotovoltaics de la planta.

Desmuntatge de l’estructura suport: consistix en el desmuntatge de l’estructura suport i l’extracció dels pals clavats i el transport posterior fins a un centre de gestió autoritzat de l’estructura suporte que sosté els panells.

Desmuntatge d’estacions de potència: es desconnectarà, es desmuntarà i es retirarà l’inversor i la resta d’equips instal·lats en l’estació de potència. Si és el cas, es realitzarà la demolició i/o el transport fins a un abocador de les casetes prefabricades on es van allotjar els equips.

Retirada de les fonamentacions: una vegada desmuntada l’estructura, es desmantellaran les fonamentacions mitjançant una excavadora, que retirarà cada peça per a transportar-la posteriorment a una planta de tractament. Finalment, els buits resultants de la retirada de les fonamentacions es rebliran amb terra vegetal.

Desmuntatge del tancament perimetral: desmuntatge de la malla metàl·lica i transport a planta reciclatge. Picar la fonamentació dels muntants i retirar els enderrocs.

Fase de restauració:

La superfície afectada a restaurar comprén les àrees següents:

Vials interns de nova construcció i les seues cunetes.

Rases després de retirar el cablejat subterrani.

Superfícies d’ocupació dels panells fotovoltaics.

Superfícies d’ocupació dels centres de transformació.

Zones de casetes i emmagatzematge durant les obres de desmantellament

Els passos que comprén la fase de restauració són els que es descriuen a continuació:

Remodelació del terreny: es rebliran buits i s’eliminaran angles amb terreny vegetal.

Descompactació del terreny: amb la descompactació es pretén que els sòls recuperen una densitat equivalent a la que tenen capes similars en sòls no pertorbats, de manera que el medi que trobe la vegetació per a desenvolupar-se siga l’adequat.

Si és el cas, aportació de terra vegetal: procedent dels monticles creats en la fase de construcció. Una vegada remodelat i descompactat el terreny, s’aportarà la terra apilada i s’estendrà. La terra vegetal apilada s’estendrà en les zones desproveïdes durant la fase d’obra. La grossària de la capa de terra vegetal serà variable segons les necessitats concretes del terreny, i s’estima una aportació mitjana de 20 cm de terra vegetal.

Desempedregament del terreny: com a últim pas de la fase de restauració del terreny, s’eliminarà la pedregositat superficial. Les pedres arreplegades es depositaran en muntons, que posteriorment seran traslladades a pedreres o abocadors pròxim.

La persona titular constituirà la garantia econòmica que es detalla en el punt quart d’esta resolució, relatiu a l’autorització de construcció prèviament a la sol·licitud d’autorització d’explotació provisional, segons el que indica el Decret llei 14/2020.

*Quint. Publicacions, notificacions i comunicacions que cal fer d’esta resolució.*

Ordenar, de conformitat amb el que disposen l’article 31 del Decret llei 14/2020 i l’article 148.2 del Reial decret 1955/2000, d’1 de desembre:

La publicació d’esta resolució en el *Diari Oficial de la Generalitat Valenciana*  i en el *Butlletí Oficial de la Província de València*, i fer saber que la publicació d’esta es farà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les que s’ha intentat notificar, però no s’ha pogut aconseguir.

La publicació en el lloc d’internet de la Conselleria d’Innovació, Indústria, Comerç i Turisme, en l’apartat «Energia»

<https://cindi.gva.es/va/web/energia/instal-lacions-autoritzades>  en valencià,

i [https://cindi.gva.es/es/web/energia/instal-lacions-autoritzades](https://cindi.gva.es/va/web/energia/instal-lacions-autoritzades)  en castellà.

La notificació d’esta resolució a la persona titular i a totes les administracions públiques o organismes i empreses de servicis públics o servicis d’interés general que han intervingut, o haurien d’haver intervingut, en el procediment d’autorització, les que han emés, o haurien d’haver emés, el condicionat tècnic al projecte d’execució i a les persones titulars de béns i drets afectats, així com a la resta de parts interessades en l’expedient.

La notificació a l’òrgan ambiental, segons el que preveu la legislació d’avaluació ambiental, de la caducitat del pronunciament ambiental, així com als òrgans competents en ordenació del territori i del paisatge.

Les autoritzacions concedides es traslladaran a l’Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

De conformitat amb el segon paràgraf de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, autoritzacions, llicències i permisos, tant públics com privats, que siga necessari obtindre per la part sol·licitant per a executar i posar en marxa la instal·lació a què es referix esta resolució, d’acord amb altres disposicions que resulten aplicables, i especialment les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb tràmit previ del procediment oportú, l’incompliment o la inobservança de les condicions que s’expressen en esta, la variació substancial de les característiques descrites en la documentació presentada o l’incompliment o el no manteniment dels pressupostos o els requisits essencials o indispensables, legals o reglamentaris, que s’han tingut en compte per a l’atorgament, així com qualsevol altra causa que ho justifique degudament i motivadament. En particular, la caducitat dels permisos d’accés i connexió suposarà la ineficàcia de les autoritzacions que s’atorguen en esta resolució.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum, en el termini d’un mes, comptat a partir de l’endemà del dia en què tinga lloc la notificació d’esta, de conformitat amb el que disposen els articles 121 i 122 de la Llei 39/2015, d’1 d’octubre, del règim jurídic de les administracions públiques i del procediment administratiu comú.

  

València, 26 d'abril de 2024

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.